สลด! เฮอร์ริเคน “แมทธิว” คร่าชีวิตในเฮติกว่า 800 ราย คนนับหมื่นไร้บ้าน
สลด! เฮอร์ริเคน "แมทธิว" คร่าชีวิตในเฮติกว่า 800 ราย คนนับหมื่นไร้บ้าน
8 ต.ค. 2559

ผู้สื่อข่าวรายงานว่า เจ้าหน้าที่ได้เปิดเผย ยอดผู้เสียชีวิตจากพายุเฮอร์ริเคนแมทธิวพัดถล่มเฮติเพิ่มขึ้นเป็นอย่างน้อย 800 ราย ขณะที่ประชาชนนับหมื่นรายกลายเป็นผู้ไร้บ้าน โดยผู้เสียชีวิตส่วนใหญ่มีสาเหตุจากต้นไม้ที่ล้มลง เศษวัสดุที่ปลิวกระจาย และภาวะน้ำที่ท่วมล้นตลิ่ง
เฮอร์ริเคนแมทธิวพัดถล่มชายฝั่งตะวันตกของเฮติในวันอังคารด้วยความเร็วลม 145 ไมล์ต่อชั่วโมง (233 กิโลเมตร) และทำให้เกิดฝนตกหนัก
ต่อมาแมทธิวพัดเข้าสู่ชายฝั่งของรัฐฟลอริดา สหรัฐ วานนี้ด้วยความเร็วลม 120 ไมล์ต่อชั่วโมง ขณะที่ผู้เสียชีวิตในเหตุการณ์ที่เกี่ยวข้องมีอย่างน้อย 4 ราย โดย 2 รายเสียชีวิตจากต้นไม้ล้ม และอีกผู้สูงวัย 2 รายซึ่งเป็นสามีภรรยา เสียชีวิตเนื่องจากสูดดมสารพิษคาร์บอนมอนอกไซด์จากเครื่องปั่นไฟขณะหลบพายุอยู่ในโรงรถ
ศูนย์พายุเฮอร์ริเคนแห่งชาติสหรัฐ (NHC) ได้ปรับลดระดับความรุนแรงของพายุเฮอร์ริเคนแมทธิวตามมาตรวัด Saffir-Simpson สู่ระดับ 2 จากทั้งหมด 5 ระดับ หลังจากความเร็วลมสูงสุดใกล้ศูนย์กลางลดลงสู่ระดับ 110 ไมล์ต่อชั่วโมง